Jannika B
Jannika B (oikealta nimeltään Jannika Ona Elisabeth Wirtanen o.s. Bergroth, s. 28. helmikuuta 1985 Tammisaari) on suomalainen laulaja, jonka esikoisalbumi on vuonna 2013 ilmestynyt "Kaikki rohkeus". Hänen tunnetuimmat kappaleensa ovat ”Onnenpäivä” ja ”Seuraavaan elämään”. Hän tekee myös pukusuunnittelua ja lanseeraa oman vaatemalliston tammikuussa 2019.
Bergroth osallistui "Idols"-kykyjenetsintäkilpailuun vuosina 2007 ja 2008. Ensimmäisellä kerralla hän eteni semifinaaleihin saakka. Vuonna 2009 Bergroth otti osaa "X Factoriin", mutta toivottua menestystä ei sieltäkään tullut.
Jannika B teki vuosina 2008–2009 kaksi ruotsinkielistä singleä, jotka soivat muun muassa Yle Radio Vegan ja Yle X3M:n taajuksilla. Hänen ensimmäinen suomenkielinen julkaisunsa ja samalla esikoisialbumin ensimmäinen single ”Onnenpäivä” julkaistiin loppuvuodesta 2011. Single pääsi ensin YleX:n Viikon teho -kappaleeksi, josta se nostettiin Himotuimmat-listalle, jossa se vietti useita viikkoja listan kärkisijoilla. Sittemmin kappale nostettiin kanavan viralliselle soittolistalle.
Helmikuussa 2012 Jannikan uutisoitiin perustaneen oman Ona-nimisen levymerkin ja solmineen mittavan yhteistyösopimuksen Sony Musicin kanssa.
Helmikuussa 2013 julkaistun "Kaikki rohkeus" -nimisen debyyttialbumin toinen single ”Hulluksi onnesta” sai radioensisoittonsa 20. kesäkuuta ja digitaalisesti se julkaistiin 25. kesäkuuta 2012. Albumin kolmas single ”Seuraavaan elämään” julkaistiin lokakuussa 2012 ja se nousi julkaisunsa jälkeen muun muassa Suomen viidenneksi soitetuimmaksi radiokappaleeksi.
Jannika B julkaisi 28. maaliskuuta 2014 toisen albuminsa, "Šivan". Albumin ensimmäinen single, "Jääkausi", julkaistiin 10. tammikuuta 2014. Albumin Toinen single, ”Itseni herra”, julkaistiin 4. maaliskuuta, ja se sai ensisoittonsa radiossa 27. helmikuuta 2014 YleX:n "Uuden musiikin iltavuorossa". Kappaleen paras sijoitus radiolistalla on ollut 15. sija. Albumin kolmantena singlenä julkaistiin sen nimikappale ”Šiva”. Neljäntenä singlenä joulukuussa 2014 albumilta julkaistiin kappale ”Äänet ja askeleet”. Kappale valikoitui singlelohkaisuksi artistin mukaan fanien toiveesta.
Lokakuussa 2014 Jannika B solmi artistisopimuksen The Fried Musicin kanssa.
Jannika B julkaisi vuonna 2016 ”Niagara” ja ”Skumppalaulu” -singlet. Maaliskuussa 2017 julkaistiin tuplasingle, joka sisälsi kappaleet ”Suden hetkellä” ja ”Vantaan kokoinen yksinäisyys”. Marraskuussa julkaistiin ”Riisu kokonaan” -single. Toukokuun lopussa 2018 julkaistiin ”En luovu susta koskaan” -single. Marraskuun alussa 2018 julkaistiin "Kaksi jotka pelkää" -single.
Syksyllä 2017 Jannika B oli yksi MTV:n "Tähdet, tähdet" -televisio-ohjelman neljännen tuotantokauden kilpailijoista. Hän sijoittui kilpailussa toiseksi. Helmikuussa 2018 Jannika B liittyi Voice of Finlandissa Tonin rinnalle Tonin apuvalmentajaksi. Syksyllä 2018 Jannika B on yksi "Idols"-laulukilpailun yhdeksännen tuotantokauden tuomareista.
Jannika on valmistunut BBA-tradenomiksi vuonna 2007 ja MBA-tradenomiksi Keski-Pohjanmaan ammattikorkeakoulusta vuonna 2014.
Jannika on naimisissa Apulanta-yhtyeen Toni Wirtasen kanssa. Pari alkoi seurustella vuoden 2011 lopulla ja he muuttivat yhteen toukokuussa 2012. Parin esikoislapsi syntyi 29. elokuuta 2015.